**МУНИЦИПАЛЬНОЕ КАЗЕННОЕ ОБЩЕОБРАЗОВАТЕЛЬНОЕ УЧРЕЖДЕНИЕ «СРЕДНЯЯ ОБЩЕОБРАЗОВАТЕЛЬНАЯ ШКОЛА СЕЛЬСКОГО ПОСЕЛЕНИЯ НОВО-ХАМИДИЕ» ТЕРСКОГО МУНИЦИПАЛЬНОГО РАЙОНА**

**КАБАРДИНО-БАЛКАРСКОЙ РЕСПУБЛИКИ**

**ПРОЕКТНО - ИССЛЕДОВАТЕЛЬСКАЯ РАБОТА**

**Тема «КIыщокъуэ Алим и тхыгъэхэм дунейм теухуа гупсысэхэр къызэрыщыхэщыр»**

Учащийся Кармоков И.А., 11 класс

Руководитель проекта Балкарова Ж.Л.,

учитель кабардинского языка и литературы

2018 г.

ПСАЛЪАЩХЬЭХЭР

**Хэзыгъэгъуазэ**…………………………………………………………….…….…3

Я п э I ы х ь э. КIыщокъуэ Алим и творчествэм къыхэжаныкI темэхэр…...….6

Е т I у а н э I ы х ь э. КIыщокъуэ Алим и романхэм лъабжьэ яхуэхъуа Iуэхугъуэхэр…………………………………………………………….………..13

**КIэух псалъэ**……………………………………………………………………..21

**Къэдгъэсэбэпа литературэр**…………………..……………………………….24

ХЭЗЫГЪЭГЪУАЗЭ

«КIыщокъуэ Алим и тхыгъэхэм дунейм теухуа гупсысэхэр къызэрыщыхэщыр» темэр къыхэтхыным щхьэусыгъуэ хуэхъуащ дэ а тхакIуэм худиIэ лъэгъуныгъэ иныр. Лъэпкъымрэ абы и бзэмрэ я зэфIэкI псори зыгъэнэхуэфа цIыхущ КIыщокъуэ Алим. Абы и лъэныкъуэкIэ адыгэхэм насыпышхуэ къыдэуэлIауэ жыпIэ хъунущ.

КIыщокъуэ Алим и зэфIэкIым теухуауэ пшыхьхэр, литературэ зэIущIэхэр урок зэIухахэр щекIуэкIащ ди школым.

КIыщокъуэ Алим и творчествэм ехьэлIауэ къагъэлъэгъуа темэхэр зэманым пэджэжу зэрыщытым папщ1э къэдгъэлъэгъуа темэр къэтщтащ.

Темэм и фIэщыгъэцIэм ехьэлIауэ мыри къыхэбгъэщ хъунущ: урыс усакIуэшхуэ-тхакIуэшхуэхэу Пушкиным, Лермонтовым, Буниным, Есениным, Шолоховым нэгъуэщIхэми я творчествэр анализ ящIу, ахэм тетхыхьу щIэныгъэ лэжьыгъэ куэд дунейм къытохьэ. Абыхэм япэ итщ а тхакIуэшхуэхэм дунеймрэ цIыхумрэ теухуа гупсысэхэр я творчествэм къызэрыхэщыр. Литературэ классикхэм я творчествэ псом нэхъыщхьэу еджагъэшхуэхэм къалъытэрщ дэри темэ тхуэхъуар.

Ди къэхутэныгъэр, къызэрыхэдгъэщащи, зытеухуарКIыщокъуэ Алим и художественнэ тхыгъэхэм щIэлъ гупсысэ нэхъыщхьэхэращ. Ахэр псори, къанэ щIагъуэ щымыIэу, зэкIуэлIэжыр дуней дызытетымрэ цIыхумрэщ. Нэхъ гъунэгъу декIуалIэмэ, адыгэ цIыхум и дуней тетыкIэм, и дуней еплъыкIэм теухуа гупсысэхэращ и тхыгъэ псоми къахэщыр.

«УмыгъэщIэгъуэнкIэ Iэмал зимыIэщ зэхэщIыкI зиIэ цIыху мы дунейм къызэрытехъуэрэ зытеусыхь темэхэм КIыщокъуэм езым и еплъыкIэ щхьэхуэ – ари дахэрэ купщIафэу – къызэрыхуигъуэтыр. Абы хуэдэщ цIыхуу зызылъытэжым и псэукIэн, усакIуэм и пщэрылъ, дунейм и зэхэлъыкIэ, гъащIэм и мыхьэнэ темэхэм теухуа тхыгъэхэр» - жеIэ КIыщокъуэм теухуауэ щIэныгъэлI Гъут Iэдэм.

НэгъуэщI лъэпкъым щытепсэлъыхьым и дежи, тхакIуэр зэреплъыр адыгэнэкIэщ, адыгэ гъэсэныгъэкIэщ, адыгэ гупсысэкIэщ. Мыр Iузэ дыдэ къатщтэу аракъым, атIэ, адыгэ хабзэм щIапIыкIам, щIэныгъэ куу зыбгъэдэлъ, образ гупсысэкIэ хьэлэмэткIэ Тхьэр зыхуэупса цIыхум и нэкIэщ дуней псом щекIуэкIым зэреплъыр. Езыми зэритхащи: «Ди зэманыр дунейм си нитIырщ зэреплъар».

Ди къэхутэныгъэ лэжьыгъэм къыщыдгъэсэбэпащ 20I3 гъэм Къэбэрдей-Балъкъэр Республикэм и Правительствэмрэ Урысейм щIэныгъэхэмкIэ и академием и Къэбэрдей-Балъкъэр щIэныгъэ къудамэмрэ Гуманитар къэхутэныгъэ институтым и еджагъэшхуэ советым и унафэкIэ къыдэкIа «Адыгэ литературэм и тхыдэ» 2 томитIым ихуа лэжьыгъэхэр. КъинэмыщIу, дэIэпыкъуэгъушхуэ къытхуэхъуащ критик Сокъур М., усакIуэ Бицу А., скульптор ТхьэкIумашэ М. сымэ КIыщокъуэ Алим теухуауэ я гукъэкIыжхэр, «Адыгэ псалъэ» газетым къытрадза тхыгъэхэр.

**Мурадымрэ къалэнхэмрэ.** Мы къэхутэныгъэм и мурад нэхъыщхьэщ дунеймрэ цIыхумрэ ехьэлIа гупсысэхэм КIыщокъуэ Алим и творчествэм щаубыд увыпIэр убзыхуныр и лъабжьэр наIуэ къэщIыныр.

ТхакIуэм къиIэт темэхэм, и тхыгъэхэм пхыриш гупсысэм, къигъэщI образхэм, ахэр къызэригъэлъагъуэ художественнэ Iэмалхэм, и бзэм, тхыгъэхэм я ухуэкIэм, нэгъуэщIхэми кIэлъыплъын, зэгъэпщэн, абыхэм теухуауэ дызыхуэкIуа гупсысэхэр убзыхужын Iуэхухэри хохьэ ди къалэнхэм.

Мыхэр зэдгъэхъулIэнымкIэ щIэгъэкъуэн къэтщIынущ иджы, тхакIуэшхуэм и Iуэхум ехьэлIауэ дызыхэтахэр.

**Къэхутэныгъэ лэжьыгъэр зэхэлъщ** «Хэзыгъэгьуазэрэ» «КIэух псалъэмрэ» нэмыщI иджыри Iыхьит1у. Ахэр гуэшыжащ параграфурэ. Къэдгъэсэбэпа литературэри дыщIыгъущ.

**Япэ Iыхьэр** – «КIыщокъуэ Алим и творчествэм щыпэрыт темэхэр». Мыбы къыщыдогъэлъагъуэ усакIуэм гу нэхъ зылъитэр, къытригъэзэжурэ къиIэтхэр, нэхъ зытегузэвыхьхэр, щIэблэм уэсяту къахуищIыр н. Нэхъ белджылыуэ жыпIэмэ:бзэр, хабзэр, щIэблэр гъэсэныр, хамэщIхэр псэупIэ зыхуэхъуа адыгэхэр къришэлIэжу хуэсакъыу лъапсэр хъумэнырщ.

КIыщокъуэ Алим и творчествэ псор зэрызэгъусэу къапщтэрэ ухэплъэжмэ, абы щынэхъыщхьэр цIыху къызэрыгуэкIхэрщ, тхакIуэм къыдгуригъэIуэну зи яужь итри, ахэр адыгэм и къупщхьэу, и мыхьэнэ хэхауэ зэрыщытырщ.А цIыху къызэрыгуэкIхэм я образхэмкIэ гурыIуэгъуэ дыдэу адыгэхэм я псэр зыхэлъыр тхакIуэм къигъэлъэгъуащ, художественнэ бзэ екIукIэ къиIуэтащ. Гъэсэныгъэм теухуа и гупсысэхэри абы щIыгъужащ.

Псори къыщежьэр лъабжьэращ, къуэпсыр куэдмэ, лъабжьэри быдэщ, ауэ къуэпсыр кIуэдмэ, лъабжьэр мыгъуу къанэркъым. Иужьырей лIэщIыгъуитIым къэхъуа Iуэхугъуэ нэхъыщхьэхэр адыгэщIымрэ адыгэпсэмрэ зэрыкIуэцIрыкIа лъагъуэхэр художественнэу къэхутэжынырщ КIыщокъуэм и творчествэм лъабжьэ хуэхъуар. Ахэращ мыбдеж къыхэдгъэщыр.

**ЕтIуанэ Iыхьэм** («КIыщокъуэ Алим и романхэм лъабжьэ яхуэхъуа Iуэхугъуэхэр») къыхэдгъэщащ лъэпкъ прозэр роман гъэпсыкIэм и щэхухэм нэсауэ щыхущIэджыкIыр КIыщокъуэм и дежщ жытIэри.

Октябрь революцэм, Граждан зауэм, социализмэр яухуэну щрагъэжьа япэ илъэсхэм триухуа романхэр («Хъуэпсэгъуэ нур», «Эмирым папщIэ сэшхуэ»), зауэ лъэхъэнэр къызыхэщыжхэр («Мазэ ныкъуэ щхъуантIэ», «Щынэхужьыкъуэ», «Нал къута», «Кхъужьыфэ», «Лъапсэри» яхэтыжу) дэтхэнэ зы адыгэри махуэ къэс зыхуеин библиотекэ нэс ирокъу. БлэкIа лIэщIыгъуэм ди цIыхухэм ягъэва хьэзабыр, дызэрыт лъэхъэнэм и къэхъукъащIэ инхэу дуней псор зыгъэзджызджахэр адыгэбзэкIэ гъэхуауэ къэзыIуэтэжахэм яцIэ къипIэмэ, япэ итхэм ящыщщ КIыщокъуэ Алим. ТхакIуэм и романхэм щызригъэхъулIащ лъэпкъ нэщэнэхэмрэ цIыхухэм я гупсысэхэмрэ художественнэу зэхигъэшыпсыхьыныр.

**КIэух псалъэм** къыщыдгъэлъэгъуащ хэзыгъэгъуазэм къалэну мураду зыхуэдгъэувыжахэр дгъэзащIэкIэрэ дызыхуэкIуа гупсысэхэр.

Я п э I ы х ь э

КIЫЩОКЪУЭ АЛИМ И ТВОРЧЕСТВЭМ

КЪЫХЭЖАНЫКI ТЕМЭХЭР

КIыщокъуэ Алим и творчествэр инщ – зытепсэлъыхьа-зытетхыхьахэр къуэпсыбэщ. Зи гугъу имыщIа темэ, зытемытхыхьа къэгъуэтыгъуейщ дуней псор зыгъэгумэщ1 Iуэхугъуэхэм щегъэжьауэ, махуэ къэс узыIууэ нэхъ жьгъейхэм нэс екIуу и творчествэм къыщигъэлъэгъуащ. КIыщокъуэм и ехъулIэныгъэхэм ящыщ зыщ къэбэрдей поэзиер дуней псо утыкум зэрыришар, европей усэ гъэпсыкIэм и лъагъуэ зэрытришэфар. Алим зыкъомкIэ пыщIащ къэбэрдей поэзием нобэ иIэ теплъэмрэ идейнэ ехъулIэныгъэхэмрэ. Ар къигъэлъэгъуащ Алим зауэ илъэсхэм, ауэ и щыпэтхэри пщIэншэу къэнакъым. ЩоджэнцIыкIу Алий и поэзиер лIыпIэ иувэу гъуэгуанэ мыгъуэщэж щыхиш илъэсипщIым тхэуэ къыщIидзащ КIыщокъуэм. УсакIуэм и творчествэ псом уахэплъэм, псом нэхъ нэIурэту щыт темэхэм ящыщщ – **бзэр, хабзэр, щIэблэр гъэсэныгъэр, хамэщIхэр псэупIэ зыхуэхъуа адыгэхэр**, ахэр псори къызэщIикъуэжу – **лъапсэр**. Адыгэхэр, дунейм щекIуэкIа хьэлэбэлыкъ къомым хэтами, зауэшхуэхэри я нэгу щIэкIами, псэкIэ узыншэрэ IэплъэпкъкIэ зиужьу къызэрекIуэкIам и щыхьэтщ усакIуэшхуэхэр, мэкъамэтхэр, щIэныгъэлIхэр, сурэтыщI ехьэжьахэр къазэрыхэкIам, лIыхъужьхэри ди мащIэкъым – къыдэкIуэтей щIалэгъуалэр зыдэплъеин, щапхъэ яхуэхъунхэр лъэпкъ тхыдэм щыбгъуэтынущ. Ауэ, КIыщокъуэ Алим адэ, нэхъ ипэIуэкIэ итха усэхэм деж къыщегъэжьауэ, иужь дыдэ и тхыгъэ кIэщIхэм нэсыху зи Iуэху зрихуари, зи хьэл, зи щэн къигъуэтыну яужь итари цIыху къызэрыгуэкIым и къарурщ, и дуней тетыкIэрщ, и дуней еплъыкIэрщ.

КъыхэжаныкIахэм тыншщ уатетхыхьыну – сыт яхужыпIэми, я ехъулIэныгъэ зыIэрагъэхьам ухуэкIуэн хуейуэ аркъудейщ. Ауэ цIыху къызэрыгуэкIым и Iуэхур нэгъуэщIщ – къыхуащIыр, игу темыхуэми, и унафэщ, IэнатIэ хьэлъэхэр я натIэу къалъхуам хуэдэу ирахьэкI, гузэвэгъуэшхуэхэм и деж япэ иту Iуэхум «Iуадзэр» ахэращ. Мы дуней зэхэзэрыхьам сыт я псэукIэ а цIыху гупым, сытым игъэгулэзхэрэ, сытым игъэгуфIэхэрэ? КIыщокъуэ Алим и творчествэ псор зэрызэгъусэу къапщтэрэ ухэплъэжмэ, – и лъабжьэр а цIыху къызэрыгуэкIхэращ, тхакIуэм къыдгуригъэIуэну зи яужь итри ахэр адыгэм и къупщхьэу, и мыхьэнэ нэхъыщхьэу зэрыщытырщ. УмыгъэщIагъуэуи къанэркъым, а цIыху къызэрыгуэкIхэм я образхэмкIэ гурыIуэгъуэ дыдэу адыгэхэм я псэр тхакIуэм къызэригъэлъэгъуар – ар художественнэ бзэ екIукIэ къызэриIуэтэфар.

Нобэрей адыгэм, сытым къыхэкIами, и Iэпкълъэпкъыр ухуакъым. Мыр езыр-езырурэ ухуа хъунукъым. КIыщокъуэм гъэсэныгъэм теухуа и зы тхыгъэ мыпхуэдэу щыжеIэ: «Анэм сабийм и къарууэ тригъэкIуадэм хуэдизкIэ абы и псэр анэм кIэропщIэ. Быным теубгъуа анэм и быныр анэм хуэгумащIэу къохъу. Ауэ «сохуапэ, согъашхэри куэдыщэщ», – жиIэу сабийм и псэм дэмыхьэ, махуэ къэс анэм и псалъэ гуапэ, и шхын хуабэ, и гулъытэ зылъэмыIэс сабийр зэ мыхъуми зэ, щыпэмыплъа дыдэм деж, анэм къегуауэжынущ. Анэр езыр щыпэмыплъа дыдэм деж къылъыIэсынущ а удыныр». Алим жыхуиIэращ хэкIыпIэр – цIыхум къызэригъэщIрэ нэгъуэщI къыхуэгупсысакъым. Ауэ мыхэр игъэзэщIэнымкIэ анэм дэIэпыкъун хуейщ – езы къэралыр дэIэпыкъуэгъуу къэувын хуейщ. Мыр зызыужьа къэралыгъуэу хъуам я хабзэ ткIийщ, нэхъ мыхьэнэшхуэ дыдэ зрат Iуэхугъуэщ. Аращ куэд зылъэгъуа, куэдым щыгъуазэ Алими щIыжиIар: - «ГъащIэр зыубзыхури, гъэхэр зыгъэнэхури Анэращ, абы и лъагъуныгъэрщ… ЦIыхубзыр къэралым и лъапсэщ, цIыхубзыр фIы хуэзэмэ, къэралри фIы хуэзащ, цIыхубзыр дэхуэхмэ, къэралри дэхуэхащ» . ЦIыхубзыр дэхуэхамэ, и бынхэри дэхуэхауэ бжы. Псоми ди жагъуэ хъурэ, дигъэнэщхъейуэ щытщ иджыпсту ди щIалэгъуалэ зыми щымыщу хэкIуадэхэр. КъыпхузэтемыгъэувыIэу, кIэ гуэр игъуэтынуи, гугъэр хэтхыжауэ щытщ иджыпстукIэ мы Iуэхум. ИкъукIэ зэхэзэрыхьа зэманщ – цIыхубзыр щыдэхуэха зэманщ – сыт бгъэдэлъу щытми, псэ тыншыгъуэ абы игъуэткъым. Фочышэм къела щIалэгъуалэр, фадэм е наркотикым ехь, къыбгурымыIуэхэр диным и цIэкIэ зрахьэ лейрщ. Мыбы цIыхушхуэ зыщIиубыдащ иджыпсту, зэрыжытIащи, мыр нэхъыбэу зи проблемэ хъуар цIыху къызэрыгуэкIхэращ, – Алим персонаж нэхъыщхьэ ищIахэращ.

«*Дунейр абдежи яфIэщIэщыгъуэу*

*Игъуэ нэмысу Iэджи кIуэдынущ»-*

*–* жеIэр усакIуэм. Мы псалъэхэр ди нобэрей зэманым хэпсэукIыу итха къыпфIощI, апхуэдизу джэрпэджэжщи.Хэку зауэшхуэр екIуэкIыу я псэр, я лъапсэр яхъумэжурами хъунт, ауэ Iуэху мыхьэнэ зимыIэхэм щхьэкIэ псэр гуузу щанэу, къызэзыгъэпэщхэри зытезукIэжхэри зым бгъэдыхьэжрэ, къыпщхьэщыжын умыгъуэтыжу – хэплъэгъуэ дыдэ хъуащ адыгэм и Iуэхур. Зи щIалэгъуэ дахэхэу, лъэпкъ къупщхьэкIэ узыщыгугъхэр апхуэдэ щIыкIэкIэ я дунейр зрахъуэжыр гущIыхьэ пщымыхъуу къанэкъым.

*«Гузэвэгъуэр уафэм итщи,*

*Тщхьэщызыхыр телъыджэнщ.*»*-* жиIэгъаи Алим. Ар щIэусакIуэшхуэр къэхъунур зыкъомкIэ япэ къихуэу усэбзэ екIукIэ къызэриIуатэрщ – сыт хуэдизкIи Iейм узэрыщихъумэным яужь зэритырщ – и усэхэри тхьэлъэIум ещхь зыщIыр аращ:

*«Фыкърууэ уэгум фитмэ,*

*Фи шыр цIыкIухэр…» -* Ауэ уэ фIыр къуумыщтэфмэ, умылъагъумэ, уи бзэм, уи хабзэм уелъэпэуэжмэ – хэт зи лажьэр? Ар зы лъэныкъуэкIэ. НэгъуэщIкIэ, езыр-езырурэ щIэблэр къэтэджынукъым. Литературэр гъащIэм и гъуджэщ. Абы къыхэкIыуи цIыхур зыхэпсэукI гъащIэм къыщекIуэкI социальнэ Iэхугъуэхэр литературэм и дежи лъэныкъуэкIэ къыщынэкъым. ИлъэсипщI ипэкIэ адыгэм и гъащIэм нэхъ ухэзыгъаплъэу бзэр хъумэныр, хабзэр Iыгъыныр, щIэблэр гъэсэныр нэхъыщхьэ дыдэу щытамэ, иджырей зэманым гукъеуэр нэгъуэщIщщ, мыдэIуэж хъууэ лъэпощхьэпохэм хэкIуэдэ адыгэ щIалэгъуалэрщ. КIыщокъуэм и усыгъэми а Iуэхугъуэхэм ищхьэкIэ къызэрыхэдгъэщащи игугъу имыщIыу къанэркъым, ауэ итIани сыт хуэдэу щымытми, узэрыт зэманым емылъытауэ бзэр IэщIыб пщIы зэрымыхъунум и щыхьэту мыпхуэдэу жеIэ усакIуэм:

«*Сыт батэкъутэр уэ бгъэшами,*

*Уи бзэр къэIухукIэщ уи дунейр.*

*Бзэ симыIэжмэ, си ахърэтым*

*Жэнэт сисынуи сыхуэмейм» -*

Иджыпсту икъукIэ зэщхьэщыкIащ адыгэр. Лъэпкъ Iуэхур псори къызыхуэнар цIыху къызэрыгуэкIхэращ. Адрейхэр сыт хуэдэбзэуи мэпсэуф, дунейри ахэрщ зейри, дэнэ щIыпIи я хэкущ – «си хэкур – си Iуэхур щыдэкIырщ» жаIэри, зэфIокI. КIыхьу апхуэдэу екIуэкIмэ, лъэпкъыр этнографие материал къудейуэ къэнэнкIэ шынагъуэ щыIэщ. Мыр, зэ еплъыгъуэкIэ, уи фIэщ мыхъунри хэлъщ, ауэ тхылъыжьхэм къызэрыхэщыжымкIэ, цивилизацэ лъэщ дыдэхэу зи фIэщыгъэцIэр тхыдэм къыхэнахэр зэрыкIуэдыжа-зэрылъэлъэжам щыгъуазэ зыпщIмэ, а гъуэгум дызэрытетым и нэщэнэхэр иджыпсту тыншу къыпхуэгъэлъэгъуэнущ. А псоми япэ итыр щIалэгъуалэ гъэсэныгъэр зэрыдутIыпща дыдэращ.

*«Адэжь хабзэм елъэпауэр*

*Лей зэрихьэм пэуджэнщ»* *-* жи усакIуэм.

Бзэмрэ хабзэмрэ зэкIэрыпч мыхъуну къызэдокIуэ. Адыгэбзэр лъэпкъым и дежкIэ хабзэр зэрызэрахьэ Iэмэпсымэщ. Мыхэр зэгъусэу къызэдигъэщIащ. Зэрытлъагъущи, зэгъусэуи мэужьыхыж. "Адыгэбзэ къызжиIащ", "адыгагъэ къыскIэлъызэрихьащ" псалъэхэр лъэпкъым и хьэл-щэн нэхъыщхьэр къэзыгъэлъагъуэхэщ. «Адыгэбзэ къызжиIакъым» жиIамэ, зыгуэр гущIыхьэ щыхъуауэ арат. Адыгэр зэплъыр матэкIэ къыхуахьаратэкъым, атIэ псалъэкIэ къыжраIарат. Гум къинэри къыкIэлъызэрахьа адыгагъэрт. Адыгэм и хабзэ нэхъ иныр – адыгэбзэ жиIэнырт. Ар икIи хабзэт, икIи псалъэт, икIи тхьэлъэIут.

Ди гупсысэм къыпытщэу къэдгъэлъэгъуэну дыхуейт КIыщокъуэ-усакIуэ поэзиекIэ образ уардэу зэрыжиIар:

«*Жэщыр зыгъэдахэр мазэрщ,*

*Мэзыр зыгъэдахэр бзущ.*

*Губгъуэм и дахэгъуэр гъатхэщ,*

*Гъуэгур зыгъэдахэр псыщ.*

*Пщащэр зыгъэдахэр фащэрщ,*

*Зи псэ зыгъэдахэр гуакIуэщ,*

*ГъащIэр зыгъэдахэр хабзэщ,*

*Фызыр зыгъэдахэр лIырщ».*

Уи анэдэлъхубзэкIэ упсэлъэныр, угупсысэныр, утхэныр нэхъ къулеягъэшхуэхэм ящыщ хъуащ иджыпсту. ЗэрыхэкIуэдэжыр псэкIэ зыхащIэ пэтми, зэманыр езыр зы гъуэгу тетыжщи, къызэтеувыIи къызэплъэкIи иIэкъым.

КIыщокъуэ Алим и тхыгъэхэм къыхэщ гупсысэ нэхъыщхьэр нэхъ зыхуэхьар цIыху къызэрыгуэкIхэрщ – ахэм я псэукIэр, я дуней тетыкIэр, я гупсысэр, я гурыгъу-гурыщIэхэр нэхъ япэ ирегъэщ усакIуэм цIыху къыхэжаныкIахэм нэхърэ. Ахэри игъэлъахъшэу аракъым, я IуэхущIафэхэм и мыхьэнэри къыхимыгъэщу къанэркъым, ауэ лъэпкъым и къарур зыхэлъыр къызэрыгуэкI цIыхухэращ, Алим и тхыгъэхэм къызэрыщыгъэлъэгъуамкIэ.

УсакIуэм и инагъыр къызэрапщытэр абы псэкIэ зэпишэчыфым и инагъырщ. Иужьырей лIэщIыгъуитIым къэхъуа Iуэхугъуэ нэхъыщхьэхэр адыгэщIымрэ адыгэпсэмрэ зэрыкIуэцIрыкIа лъагъуэхэр художественнэу къэхутэжынырщ КIыщокъуэм и творчествэм лъабжьэ хуэхъуар.

УсакIуэм и инагъыр къызэрапщытэр абы псэкIэ зэпишэчыфым и инагъырщ. Ар нэрылъагъу щохъу КIыщокъуэ Алим и деж. «Сэ сыпсэуакъым си щхьэ закъуэ» – жеIэ абы. ИкIи пэжщ. ЦIыхур гуфIэмэ, дэгуфIэу, гузавэмэ, дэгузавэу бэлыхь къытепсыхэмэ – езым япэ зыпэщIидзэу къогъуэгурыкIуэ усакIуэр:

*«КъывэхьэлъэкIыр вдэзгъэпсынщIэу,*

*Фэ фшэчыр сшэчмэ, си насыпу,*

*Фэ уэс къыфтесэм сэ сыпIыщIэу,*

*ФхузощIыр мафIэ дэп къэсщыпу...» -*

ЦIыхум фIы яхуищIэхукIэ, къыхуэныкъуэм нэхъыбэкIэ ялъэIэсыхукIэ усакIуэм и гуащIэми хохъуэ: усакIуэмрэ ар зыхуэусэхэмрэ псэ лъынтхуэкIэ зэпхащи.

КIыщокъуэм и лирикэ лIыхъужьыр гуращэ лъагэм махуэл имыIэу хуэкIуэ цIыху гуащIафIэщ. Удехьэх абы гъащIэм хуиIэ гукъыдэж иным, гуащIэдэкI хьэлэлым кърит дэрэжэгъуэшхуэм. Ар сыт и лъэныкъуэкIи узэхъуапсэ хъун цIыху Iэпсэулъэпсэущ, фIэрафIэ жыхуаIэм хуэдэщ. Абы екIуу зэпешэчыф дыгъуасэри, нобэри, пщэдей къэунэхупхъэ щIэми фIы дыдэу хуэхьэзырщ. Ауэ ар Iэдэбщ, зэпIэзэрытщи, и зэфIэкIымрэ и лIыгъэмрэ нэм къыщIэпыджэу игъэпIииркъым:

*«ЛIыгъэ зиIэм мафIэ ишхми,*

*Батэкъутэр имыгъэш…»* -

УсакIуэм нэщIэбжьэ зыхимыщIауи, абы и гуащIэр къыгурымыIуэуи зылъэгъуар зыщыгъупщэжхэм ар ящыщкъым. И нэгу щIэкIам пIащIэгъуэ хэмылъу йогупсыс, блэкIар гупсэхуу зэпеплъыхьри, яхуэфэщэн пщIэи нобэрей пщалъэкIэ яхуещI:

*«Куэд къытхэхъуауэ къысфIэщIами,*

*ЗыкIи мымащIэ дэ тхэщIари…»* -

Иужьырейуэ итха усэхэм КIыщокъуэ Алим, щIэх-щIэхыурэ къыщытрагъэзэж куэд лъандэрэ игу зыхуэгъу Iуэхугъуэм: лъэпкъым и гъащIэм анэдэлъхубзэм щигъэзащIэ къалэнымрэ щиIэ мыхьэнэмрэ. Ар зыпэпщI хъун фIыгъуэ щыIэкъым. Аращ мэлыхъуэми – «Сыт хэкIуэдыкIми и хъушэм, Анэдэлъхубзэр мыкIуэду» – и мылъку нэхъ лъапIэ дыдэм и нэIэ нэхъ тету щIихьыр.

Дунейр чэзуми, «бзэр мафIэм хуэдэу – мыкIуэду» яхъумэ: бзэр лъэпкъым и напэщи, и хьилмыщи.

*«Дядэм я адэхэм я тхыдэр*

*ЩIэмыкIуэдари аращ,…» -* жи усакIуэм.

Ет1уанэ 1ыхьэ

КIЫЩОКЪУЭ АЛИМ И РОМАНХЭМ ЛЪАБЖЬЭ ЯХУЭХЪУА IУЭХУГЪУЭХЭР

Ди япэкIэ КIыщокъуэ Алим и творчествэм, и гъащIэ гъуэгуанэм тепсэлъыхьахэм къызэрагъэлъэгъуащи, абы и тхыгъэхэр, къанэ щIагъуэ щымыIэу, езы авторым е абы зыгуэркIэ къепхахэм ятеухуа хуэдэу гъэпсащ. Псори гупсысэ куу зыщIэлъ образ хьэлэмэтхэмкIэ къулейщ, икIи къыбгуроIуэ ахэр зы цIыхум – авторым – е ар къэзыухъуреихьхэм я гъащIэм къыщызэтемыувыIэу – адыгэ лIакъуэ куэдым зэман жыжьэм къыщыщIэдзауэ къакIуа гъуэгуанэм къуэпскIэ быдэу пыщIауэ зэрыщытыр – «ди зэманыр дунейм си нитIырщ зэреплъар» жиIэгъаи езы КIыщокъуэм.

КIыщокъуэм и тхыгъэхэм нэхъыщхьэу къыхэщ цIыху пэрытхэр адыгэ IуэрыIуатэм, эпосым хэтхэм ещхьщ. Ахэр пэжыгъэм, захуагъэм, фIым (щхьэж езым ахэр къызэрыгурыIуэм тету) я телъхьэщ, я бэнакIуэщ. Пэжым, захуагъэм КIыщокъуэм и романым щрит мыхьэнэм кудым уарегъэгупсыс. ТхакIуэм мыпхуэдэ упщIэ къегъэув: сыт фIыр зищIысыр? А упщIэм КIыщокъуэм и лIыхъужьхэм щхьэж езым и зэхэщIыкIым тещIыхьауэ жэуап иратыж.

Мыбдежым КIыщокъуэр и романым щытетащ лъэпкъым эстетикэ и лъэныкъуэкIэ иIэ хьэлым. ТхакIуэм цIыху ищIа бгыщхьэхэр къызэщIигъэхъеящ, псэ яхилъхьэри, иригъэгупсысыжащ: лъэпкъыр Iуэхугъуэшхуэхэм щыхэхуа лъэхъэнэу, тхыдэм зи нэпкъыжьэ къытенэнум, сыт япэ игъэщыпхъэр? Абы и жэуапыр щхьэж зэрыритыр къигъэлъэгъуащ: дэтхэнэра а бгыщхьэхэм бэм гъуазэ яхуэхъупхъэр?

Мис а псоми къапкърыкIыжу, КIыщокъуэм и тхыгъэхэм гупсысэ хьэлэмэт дытрашэ: дыхэт дэ, адыгэхэр, икIи сыт хуэдэ увыпIэ дэнэ и деж щыдгъуэтрэ мы дунеижь къекIэрэхъуэкIым и теувапIэ къомым? Абы IупщI ещI тхакIуэм и художественнэ прозэр зыхуэдэри абыхэм хэт лIыхъужьхэм я гупсысэхэри я Iуэхухэри.

**«Бгыщхьэхэр жейркъым» романыр Кавказ Ищхъэрэ романистикэм и лъагапIэхэм щыщ зыщ.** КIыщокъуэ Алим утыку зэрихьа прозэщ «Хъуэпсэгъуэ нур», «Мазэ ныкъуэ щхъуантIэ» романхэр. Мы романитIыр союзпсо литературэм и лъагэпIэхэм щыщ хъуат. РоманкIэ япэу утыку ихьэ прозайк гъуэтIыгъуафIэкъым, абы щыгъуэми лъэпкъ цIыкIум къыхэкIауэ. А роман дилогием къыщыгъэлъэгъуа хъуат къэралым и тхыдэм и зы напэкIуэцIышхуэ зы лъэпкъ цIыкIум и гъащIэкIэ. КIыщокъуэ Алим и творчествэр щIэныгъэ куу, акъыл ехьэлIауэ джынымкIэ куэд зылэжьа еджагъэшхуэ Сокъур Мусэрбий жиIащ: «Ди зэманым и гуращIэхэмрэ я хабзэхэмрэ цIыху гъащIэм хэпщауэ сэтей къищIын мурадкIэ КIыщокъуэм и усэхэми и романхэми щыгъунэжщ лъэпкъ тхыдэмрэ культурэмрэ къыщIаIукIа нэщэнэ налкъутхэр, лъэпкъым ныбжь и ныбжькIэрэ зэригъэпэща цIыхугъэ фащэхэр, хъыбар налъэхэр, сюжет гъэкIэрэхъуа къызыхэкI къэхъукъащIэхэр, жырыпкъыу псыхьа псэлъафэ шэрыуэхэр – щIэ щIэткъым цIыхубэ гъащIэр цIыхубэм и бзэкIэ «къигъэпсэлъэн» папщIэ КIыщокъуэм къигъэсэбэп Iэмалхэм».

Литературоведхэмрэ критикхэмрэ къызэралъытэмкIэ, «Бгыщхьэхэр жейркъым» романыр Кавказ Ищхъэрэ романистикэм и лъагапIэхэм щыщ зыщ. Мы тхыгъэр тхылъищу зэхэлъщ. Абыхэм 60 гъэхэм дунейм къытехьэу щIадзащ. I958 гъэм «Хъуэпсэгъуэ нур», 1965 гъэм «Мазэ ныкъуэ щхъуантIэ» тхылъхэр къыдэкIащ. Нэхъ иужьыIуэкIэ, а тIури зэрипхыж щIыкIэу, I98I гъэм «Эмирым и сэшхуэр» къакIэлъыкIуащ.

«Бгыщхьэхэр жейркъым» жыхуиIэм зы фIагъ нэхъыщхьэ бгъэдэлъщ. Ар абы куэдым ямакъ зэуэ къызэрыщыIумрэ ахэр зэрызэгуэхыпIэншэмрэщ. КIыщокъуэ Алим и тхыгьэ зи гугъу тщIым хэт образхэм щыщ зы адрейхэм къахэпхыну, гуп зыхэтым къахэпчыну гугъущ. Ар къызыхэкIри псори зы Iуэхум зэрыхэтым, я гъащIэкIи я гупсысэкIи ахэр зэрызэпхам и закъуэкъым. КIыщокъуэм и дэтхэнэ образри тенджызым и зы псы ткIуэпсу адрейхэм щыщщ, сыт хуэдиз зэтемыхуэныгъэ я хьэл, Iуэху еплъыкIэкIэ ямыIами, езы автор дыдэм дэуэгъу къыщыхуэхъу щыIэщ, итIани и пщIэр нэхъ лъагэу еIэт, зыхущIэкъу Iуэхум и мыхьэнэми хэхъуэу кьыпщегьэхъу. Уи лIыхъужьхэр уэ IyмпIэкIэ узыхуейм умышэу, я щхьэ хуиту дунейм тебгъэтыныр, ахэр уэ уи щхьэ дыдэм дэуэгьу-ныкьуэкъуэгьу хуэпщIыжыныр тхакIуэм и дежкIэ lyэxy цIыкIуфэкIуу щыткъым. Ар КIыщокъуэм хузэфIэкIащ.

**«Хъуэпсэгъуэ нур», «Мазэ ныкъуэ щхъуантIэ».** БлэкIа зэманым екIуэкIа Iуэхугъуэ нэхъ инхэр набдзэгубдзаплъэу икIи гупсэхуу нобэрей акъыл пщалъэхэмкIэ щIэзыпщытыкIыж тхыгъэ уардэщ КIыщокъуэ Алим и трилогие «Бгыщхьэхэр жейркъым» зыфIищар, – «Хъуэпсэгъуэ нур», «Эмирым и сэшхуэ», «Мазэ ныкъуэ щхъуантIэ» романхэр, – Кавказ Ищхъэрэм и прозэм бжьыпэр щызыIыгъхэм хохьэр. Зи гугъу тщIы романхэм апхуэдэ къару езытыр сыт? Ар щапхъэкIэ дгъэбелджылыным и пэ зидгъэщу жытIэнщи, тхакIуэм къызэщIигъэушэж Iуэхугъуэхэмрэ цIыху щхьэхуэхэмрэ наIуэу, зэпкърыхауэ къигъэлъэгъуэфауэ зэрыщытырщ, пэжыгъэу щIэлъыр тхылъеджэм къабыл зэрищIырщ.

«Хъуэпсэгъуэ нурым» зэманкIэ къеубыд революцэм ипэ къихуэ илъиситI-щым кьыщыщIэдзауэ ар щытекIуа илъэситI-щым нэс. Ауэ а илъэс зытхухыр къэралым и тхыдэм дежкIэ лIэщIыгъуэ и уасэт. Iуэхур нэхъыбэу щекIуэкIыр Къэбэрдейм и зы жылэ гуэрщ.

ЕтIощIанэ гьэхэм я кIэухырщ романым къищтэ зэманыр. Революцэмрэ зауэмрэ пыщIа хьэлэбэлыкъхэр ужьыхащ, гъащIэр гугъусыгъуурэ, хуэмурэ, къикIуэт-никIуэтурэ, зэм IэщэмкIэ зигъабэу, зэми Iэрыгъасафэ зищIыжу, сытми игурэ и щхьэрэ зэтелъу ухуэныгьэ гъуэгуанэ бгъуфIэм тохьэ. Ауэ «уэздыгъэр щыщIэбгъанэкIэ уи Iэр мафIэм исынкIэ мэхъу». Персонаж нэхъыщхьэхэм ящыщ зым щIагъыбзэ хэлъу къыжиIэ а псалъэхэм тхылъыр къызэрызэIупхыу урохьэлIэ, икIи адэкIэ екIуэкIыну псоми уи тхьэкIумэр гъэжанауэ ущIагъэдэIу: «Iуэхухэр зэикI къэмыхъуащ: лIыжь-фызыжьхэм алыфбейр ядж; молэмрэ абы и къуэдзэхэмрэ «лаIиллахьыр» яIурымлъу зэса псэукIэм и кIэм зыкIэращIэ; кулакхэмрэ абы и телъхьэхэмрэ я мылъкур яIэщIокIри къару зыхэмылъыж я Iэшт1ымхэр ягъэдалъэурэ мэкIуэдыж; интернат къызэIухагъащIэр, псэукIэщIэм и абгъуэ пэлъытэщи, щIэблэ къэхъум и макъ жьгърухэм къагьаджэ; гьэунэхупIэу яухуэ агрогородым къыздишэнкIэ хъуну фIыгъэр къагурыIуэркъыми, зи ныбжь нэса лэжьакIуэхэр шэми шхуми ису дзыхьмыщIщ; партыр, хэмытыпхъэхэм къуэлэн ящIащи, утыку зэIухакIэ ягъэкъабзэ».

КIыщокъуэм и мурад нэхъыщхьэщ а псори зэрекIуэкIа щIыкIэр дигъэлъагъуну, атIэми ар зи IэдакъэщIэкI цIыхухэр сыт и лъэныкъуэкIи нэрылъагьу кьытщищIурэ, абы я гуащIэр ди гум щигъэбыдэну. ЗанщIэу жытIэнщи, а мурадыр Алим къехъулIащ.

КIыщокъуэм и текIуэныгъэу, ди литературэм и зичыпIэу къэплъытэ хъунущ а щIэблэм и гъащIэм гугъуехьрэ хьэзабу, щыуагъэрэ текIуэныгъэу хэлъа псори пхъашэу, «зэгъэзэхуэж» хэмыту, зэрыщыта дыдэу романым къызэрызэIуихыр. Пэжщ, мыбы лъыгъажэ нэхъ щымащIэщ, япэрей тхылъым еплъытмэ, икIи «Iэштым» гъущэр нэхъ къобэкI, ауэ гупсысэри нэхъ щытепщэщ. Нэхъ тэмэму жыпIэмэ, гупсысэ мыухым кIуапIэ зримытыр балигъхэрщ – Астемыр, Мэремкъаным, Мэтхъэным хуэдэхэрщ. Сабийхэмрэ балигъхэмрэ я гъащIэр гуэшауэ тхылъым щыщыткъым, итIани Iуэхум и екIуэкIыкIэр, ар зезыхьэхэм я гущIэм илъ мурадыр, абы я захуагъэмрэ къуаншагъымрэ, я хьэлэлагъымрэ хьэрэмагъымрэ, я Iуэху зехьэкIэр - аращ романым и Iэпкълъэпкъыр нэхъ ткIийуэ зышэщIыр.

Дэ жытIащ лъэхъэнэм и пхъэшэгъуэм ирихьэлIа цIыхухэм я фэмрэ я псэмрэ куэд зэрыдэхуар. Абыхэм псэкIэнэхъ гугъу дыдэ ехьауэ яхэтыр, шэч хэмылъу Мэтхъэн Къазджэрийщ.

И теплъэ къудеймкIи, и зыIыгъыкIэмкIи нэрылъагъущ Къазджэрий интеллегент нэгьэсауэ зэрыщытыр. ЗэIусэм псэ хелъхьэ. Iуэху къищтэр и кIэм негъэс, илэжьамкIэ арэзы хъууэ тIысыжыркьым, а псом и щIыIукIэ нэ зэIухауэ, хьэрэмыгъэншэу гьащIэм хущытщ. Мэтхъэным хэлъ дахагъэхэми дертхэми куэдым урагъэгупсыс. Мэтхъэным и образыр Мэремкъан Инал ейм пэбгъэув хъунущ**.** Абы и хьэл - щэныр къыр къыгуэлъэтам къыхащIыкIам хуэдэу ткIийщ, быдэщ, пхъашэщ. Мэремкъанымрэ Мэтхъэнымрэ зэныбжьэгъу - зэныкъуэкъуэгъу жыхуаIэм ещхьу къызэдогъуэгурыкIуэ.

КIыщокъуэм хузэфIэкIащ образ зэпкъриххэмрэ Iуэxy къритхэкIхэмрэ еплъыкIэ куэдкIэ къигъэлъэгъуэн, езым фIэзахуэмрэ фIэкъуаншэмрэ нэм кьыщIимыIуу, гупсэхуу къыдгуригъэIуэн. «Mиc, ныбжьэгъухэ, Iейми фIыми – зэрекIуэкIар мыращ», – жиIэ хуэдэу абы ди пащхьэм кърилъхьащ гьащIэ мытыншым и Iыхьэ ин.

**«Эмирым и сэшхуэ»**. Адыгэхэм къакIуа гъуэгуанэ хьэлъэр къихутэурэ КIыщокъуэр иужь итщ мыпхуэдэ упщIэм жэуап иритыну: лъэпкъым и блэкIа гъащIэм, лIэщIыгъуэкIэрэ зэхуихьэса духовнэ хъугъуэфIыгъуэхэм щыщу совет лъэхъэнэм сыт ихъума, сыт жьы хъуауэ IэщIыб ищIа, сыти къигъэсэбэп хъуну?

«Эмирым и сэшхуэ» романым КIыщокъуэм къыщритхэкIа зэман зэхэзэрыхьам куэдкIэ нобэрей Кавказыр ещхьщ, уи фIэщи ящI тхыдэм и къэхъугъуэхэм мызэ-мытIэу къытрагъэзэжынкIэ зэрыхъунур.

КIыщокъуэ Алим къигъэщIа Жыраслъэн и образым социальнэ мыхьэнэ иIэщ. Япэу Жыраслъэн ущыIуощIэ «Хъуэпсэгъуэ нурым» къыхэщ къуажэ зэхуэсым. ТхакIуэм занщIэу абы и хьэл-щэным щыгъуазэ дыхуещI: Жыррэ аслъэнрэ зэхэту «”Жыраслъэн” жаIэу абы фIэзыщар щыуатэкъым...

Дунейм зихъуэжыхукIэ, образым и социальнэ къалэнми зехъуэж, ауэ сыт къэмыхъуами абы и лъэпкъ психологиер зэрыщыту къонэ, Iуэхугъуэхэм я пэщIэдзэм дэ абы дыщрохьэлIэ езым зызыхуигъэхьэзыра къалэным пэрыту. Аращ абы и IуэхущIафэхэри езыр къызыхэкIам хуэдэхэр зэрыщытын хуейуэ къилъытэ мардэм щIитри. Сыт хуэдэ гъащIэ архъуанэм имыхуами, и зыщIыкIэ, и дуней тетыкIэ псомкIи нэрылъагъущ, ар адыгэ цIыхубэм и социальнэ тип пыухыкIам зэрыщыщыр.

«НэхъыфI дыдэу яхъума жыхуэпIэ уанэшри къидыгъуфынут Жыраслъэн, ар ирихужьэу, щIыр зэгуэхуу я кум дэхуам ещхьу, зигъэбзэхыфынут, уанэшыр зейм идза хъым ихуауэ щытми, абыи къикIыжыфынурэ зигъэкIуэдыфынут, здэкIуари здэжари ямыщIэу кIуэдынти, Iэджэрэ къэтынт, гъуни нэзи зимыIэ уасэкIэ щIахъума хъыджэбз дахэр абы ехъуэпса щIалэм къыхуихьыфынут, лъэпкъ цIэрыIуэм къыхэкIа, ауэ зи мылъкур зыIэщIэкIуэдэжу къулейсызу къэнэжа унагъуэмрэ хъыджэбзыр къызыфIихьа лъэпкъымрэ зэригъэкIужынти, тхьэмахуэ енкIэ абыхэм я хьэгъуэлIыгъуэм тхьэмадэу щефэнт. Абы дежкIэ зырикIт хакIуэпщIэ къэдыгъун жыхуэпIэр. Пащтыхьыдзэм папщIэ бгырысхэм къытрахыурэ къызэхуахуса шы табынхэр сэлэтхэм къафIидыгъужу зейхэм яритыжын е зэгуэрым пхъэрхэм къезыгъэлауэ щытахэм ауэ хуэдэу ярищэнкIи зыхуэIуа щыIэтэкъым. Жыраслъэн и шы лъэужьым сыт щыгъуи хъыбарышхуэ къинэ хабзэт. Ар лъэпкъым уэрэду зэрыхыхьэрэ куэд щIат. Шууей псоми я шууей пашэут езым хуауса зы уэрэд гуэрым къызэрыхэщыр. «Жылэм нэхъ лIыфIу дэсыр хэт? - къригъажьэрт уэрэдыр. – Нэхъ жыжьэ дыдэ къикIа хьэщIэхэр къызыхуеблагъэ хабзэращ*…*».

Пщы, шыдыгъу IэубыдыпIэншэ, зекIуэлI аращ абы и къалэнхэр, нэгъуэщI Iуэху революцэм и пэкIэ зэрихуакъым. Романым и пэщIэдзэхэм деж абы илэжьхэм зыри щIэуэ хэткъым, зэсагъэжьым тетщ. ИкIи гурыIуэгъуэщ япэ щIыкIэ мурад пыухыкIа иIэу ар зыIэригъэхьэну яужь зэримытыр, нэхъыбэу и IуэхущIафэхэм я хэкIыпIэр абрэджыным игу зэрыхуэпабгъэрщ. Ауэ зэман докIри, езы гъащIэ нэхъ зэхэлъ хъуам, а образым и зыужьыкIэм нэгъуэщI унэтIыныгъэ кърет. ГъащIэ зэхэзэрыхьам пхызышын гъуэгущIэ къилъыхъуэн хуейуэ къылъыкъуокI. Зыри гъэщIэгъуэн хэлъкъым а гъуэгущIэ зи гугъу тщIым и къэлъыхъуэныр цIыху къызэрыгуэкI гуэр мыхъуу, Жыраслъэн хуэдэлIым и пщэ къызэрыдэхуэм.

КъызыхэкIа лъэпкъым и художественнэ гупсысэкIэр зэпымыууэ къихутэкIэрэ, КIыщокъуэр хуэкIуащ лъэпкъ къежьапIэ зиIэ образкъигъэщIыным. Жыраслъэн тхакIуэм эпос хабзэхэм тету игъэпсащ, абы и дуней тетыкIэр куэдкIэ йокIуалIэ IуэрыIуатэм хэт лIыхъужьхэм.

Сыт Жыраслъэн «Эмирым и сэшхуэ» романым и образ нэхъыщхьэ щIэхъур? ТхакIуэм Жыраслъэн и образымкIэ щIигъэзэжыр гурыIуэгъуэщ. Ар тепщэхэм ящыщащ, абыхэм я хабзэмкIэ псэуащ. Октябрь революцэм и купщIэр абы диIыгъынкIэ хъунутэкъым – ар езыр зэсахэм зыкIи къекIуалIэртэкъым, уеблэмэ къыпэувырт. Нэхъыщхьэращи, революцэм Жыраслъэн цIэрыIуэ зыщI, ар адрейхэм къыхэзыгъэщ нэщэнэхэр имыIэж ищIырт. Ауэ Жыраслъэн зэи цIыхубэм пэIэщIэ зыхуищIакъым. Уеблэмэ, ахэр зэпэгъунэгъу зыщI хьэл-щэнхэр къыщыгъэлъэгъуащ – ар цIыху пэжу зэрыщытымрэ и пщIэр лъагэу зэриIыгъымрэщ. Абы щIыхь пылъу егъэзащIэ цIыхубэм и пщэ кърилъхьэ къалэныр – Дзэлыкъуэ бунт цIэрыIуэм щыгъуэ пщыхэмрэ цIыхубэмрэ я зэпсэлъэныгъэхэр къызэгъэпэщыным сэбэп хохъухь. Октябрым пыщIа Iуэхугъуэхэм я курыкупсэм къыхэхута Жыраслъэни гъащIэм и псыдзэм ирехьэх, сыт хуэдизу ар зэрыщытауэ къэнэжыным хущIэмыкъуами.

Романым Iуэхугъуэ куэд къызэщIеубыдэ. Апхуэдэу зэрыщытым мыхьэнэ иIэщ – дэтхэнэ зы къэхъукъащIэми лIыхъужь нэхъыщхьэм и гъащIэ гъуэгур нэхъ нэIурыт ещI. Псалъэм папщIэ, Жыраслъэн бандэхэм я хэщIапIэм теуэу контрреволюционерхэм я Iэтащхьэ Аралъп Залымджэрий щиукIыр. Мыбдеж щынэрылъагъущ Жыраслъэн шынэ жыхуаIэр зэримыщIэр, абы лIыгъэу хэлъым и инагъыр. Ауэ Аралъпри хунэсащ абы къеуэу уIэгъэ хьэлъэ къищIыну. Гупыр къыщысам, Жыраслъэн зимыщIэжу щылът. «Жыраслъэн, сызэхэпхрэ?», – жиIэу Къазджэрий щеупщIым, жэуап папщIэу модрейм къыжьэдэкIащ: «УщылIэкIи текIуэ!». И гъащIэ псом мис а лIыхъужьыгъэ хабзэм тетащ ар.

«Эмирым и сэшхуэ» лъыхъуэ щежьэр мис а уIэгъэ къыщащIам и ужькIэщ. Кавказ Ищхъэрэр пIалъэкIэ контрреволюцэм я IэмыщIэ ихьат. Абы и къару нэхъыщхьэхэр къуршхэм адэкIэ Кавказ щIыбым щыIэт. УIэгъэ хьэлъэм и ужькIэ тIэкIу зыкъиужьыжауэ, Жыраслъэн гъуэгу зэхэкIыпIэм къытохутэ. Контрреволюцэр щыета Къэбэрдейм ар къинэ хъунукъым. Езым зэрихуэу щыта и «IэщIагъэжьми» зритыжыну Iэмал иIэтэкъым. Ар ещхьщ хуабапIэм лъэтэж къру гупым къакIэрыхуа къру закъуэм. Ар губзыгъэщ, псори ищIэну фIэфIщ, цIыхум и шыфэлIыфэр занщIэу зэхегъэкIыф, парт къежьахэм зэрахуэ Iуэхухэр еубзыхуф. Ауэ абы ищIэркъым хэт и лъэныкъуэ хъун хуейми. Дагъыстаным къыщыхута нэужь, фIэмыфIыщэми, арэзы мэхъу Тыркум кIуэуэ контрреволюцэм къызэригъэпэща «Кавказ правительствэм» дэIэпыкъуэгъу къахуришыну.

Лъэбакъуэ къэс Жыраслъэн и гъащIэм упщIэ куэд къыщыхуоув. Ауэ тхакIуэм «мыращ» жиIэу жэуап пыухыкIа гуэр абыхэм яритыркъым. Дапщэщи езы гъащIэм, къэхъукъащIэ зыхэхуэхэм жэуап кърат цIыху щIэныгъэншэм, ауэ акъылыфIэм. Псалъэм папщIэ, къурш щхьэдэхыпIэм деж инджылыз сэлэт сымаджэ мэжэщIалIэхэр зэрыщызэтраукIэр щилъагъукIэ, абы къыгуроIуэ Кавказым къихьахэм абы фIыкIэ къыхуэхъуапсэ зэрахэмытыр, абыхэм псоми я щхьэ и фейдэ Iуэху фIэкIа зэрызэрамыхуэр, лъахэм и Iуэхухэм я унафэ зыщIыжын хуейр езы щIыпIэм исхэр арауэ зэрыщытыр.

Апхуэдиз зэхэзэрыхьам уи щхьэр хэунэзэнкIэ зыхуэIуа щыIэкъым, ауэ гъащIэм дауэ зыкъимыгъэшами, художественнэ пэжыр дэнэ дежи къыщыхощ романым. ТхакIуэм зыхуигъэувыжа къалэн нэхъыщхьэр – тхыдэм и къекIуэкIыкIамрэ лъэпкъ хьэл нэщэнэхэр зыхэлъ цIыхур а Iуэхугъуэшхуэхэм зэрыхэтамрэ пэжу къэгъэлъэгъуэжыныр – гъэзэщIа мэхъу.

КIыщокъуэм и романым щызрегъэхъулIэ лъэпкъ нэщэнэхэмрэ цIыхухэм я гупсысэхэмрэ художественнэу зэхигъэпсыхьыныр.Тхыгъэр зэрыщыту къапщтэрэ, абы щымыIауэ щIэуэ хэлъыр къэбгъэлъэгъуэнумэ, аращ гу зылъытэн хуейр.

Жыраслъэн япэм и гум къыпылъэдар илэжьу щытамэ, иджы гупсэхуу йодаIуэ хэт сыт жиIэми, абы гу лъитэу щIидзащ, псалъэ дыгъэл къэзыпсэлъ куэдым а жаIам нэгъуэщI мыхьэнэ къызэрырагъэкIым, абыхэм щIагъыбзэ зэрахэлъым. Езым и лъэпкъ хабзэм ипкъ иткIэ, гум тебгъахуэ мыхъун Iуэхум куэдрэ Iуоуэ Жыраслъэн. Гу лъимытэжурэ ар политикэм хэша мэхъу, политикэм и бзэр къыгурыIуэу щIедзэ. Ар бзитI-щхьитIыгъэ жыхуаIэрщ, лъэпкъым и хабзэми езым и хьэлми темыхуэу. Дапщэщи Жыраслъэн ищIэр, зэрызищIыр елъытащ зыхэхуа щытыкIэм.

«Эмирым и сэшхуэ» романыр лъэпкъым и тхыдэм къыщыхъуар зэрыщытам хуэдэу уэзыгъэлъагъуж тхыгъэщ. Дауи, романыр зы цIыхупсэ закъуэм теухуа хъыбаркъым, абы и къызэщIыубыдэр куэдкIэ нэхъ инщ. Романым и лIыхъужьхэм ящыщ зы мэхъу езы «зэманыр». Зэман гугъур, иджыри псомкIи наIуэ мыхъуар, зэфIэмыувар, «гъащIэ» ирихьэжьа, зэхэзэрыхьам мис а зэманыщIэр зэрыщызэфIэувэр КIыщокъуэм нэIурыту дегъэлъагъуф.

**КIэух псалъэ**

Ди япэкIэ КIыщокъуэ Алим и творчествэм, и гъащIэ гъуэгуанэм тепсэлъыхьахэм къызэрагъэлъэгъуащи, абы и тхыгъэхэр, къанэ щIагъуэ щымыIэу, езы авторым е абы зыгуэркIэ къепхахэм ятеухуа хуэдэу гъэпсащ. Псори гупсысэ куу зыщIэлъ образ хьэлэмэтхэмкIэ къулейщ, икIи къыбгуроIуэ ахэр зы цIыхум – авторым – е ар къэзыухъуреихьхэм я гъащIэм къыщызэтемыувыIэу – адыгэ лIакъуэ куэдым зэман жыжьэм къыщыщIэдзауэ къакIуа гъуэгуанэм къуэпскIэ быдэу пыщIауэ зэрыщытыр.

ТхакIуэшхуэм и литературнэ жанр къуэпсыбэм къыхощ и бзэм и зыужьыкIэр, и хъэтIым игъуэт зэхъуэкIыныгъэр. Абы и прозэм къыщыгъэлъэгъуа хъуащ лъэпкъым и тхыдэр, дунейм къыщыхъу зэхъуэкIыныгъэхэм адыгэр къызэрыхущIэкIыр. «Ди зэманыр дунейм си нитIырщ зэреплъар», – жиIэгъащ езы КIыщокъуэми.

КIыщокъуэм и тхыгъэхэм щIэуэ хэлъымрэ, къикIуа творческэ гъуэгуанэмрэ убзыхуным, тэмэму джыным мыхьэнэ ин иIэщ адыгэ узэщIакIуэхэм я дежкIэ. Мы къэхутэныгъэ лэжьыгъэм щыдгъэзэщIа къалэн нэхъыщхьэри аращ.

Ди лэжьыгъэм зыщыхуэдгъэувыжа къалэнхэмрэ, дызыхуэкIуа гупсысэхэмрэ къызэщIэткъуэжмэ, нэрылъагъущ:

1. КIыщокъуэм и тхыгъэ нэхъыщхьэхэм къыщыIэта Iуэхугъуэхэм, нэгъуэщIу жыпIэмэ, тхакIуэм и творчествэ псом къыхэжаныкI темэхэм ящыщщ лъэпкъ Iуэхухэр: хэкур, бзэр, хабзэр, щIэблэр гъэсэныгъэр, хамэщIхэр псэупIэ зыхуэхъуа адыгэхэр, а псори къызэщIикъуэжу – лъапсэр.

2. Нэхъ ипэIуэкIэ итха усэхэм деж къыщегъэжьауэ, иужь дыдэ и тхыгъэ кIэщIхэм нэсыху тхакIуэм зи Iуэху зэрихуари, зи хьэл-щэн къигъуэтыну яужь итари цIыху къызэрыгуэкIым и къарурщ, и дуней тетыкIэрщ, и дуней еплъыкIэрщ. Уеблэмэ, тхакIуэм и творчествэ псор зэрызэгъусэу къапщтэрэ ухэплъэжмэ, и лъабжьэр а цIыху къызэрыгуэкIхэращ. КIыщокъуэрсыт щыгъуи къызэрыгуэкI цIыхубэм яхэта усакIуэщ, абыхэм я псэукIэм щыгъуазэрэ я гукъеуэр къигъэнаIуэу.

3. КIыщокъуэм и творчествэм къыщыхуэгъэлъэгъуащ адыгэ лъапсэр, адыгэ жьэгур, адыгэ гъащIэр***.***

4. ТхакIуэм и бзэм, и хьэлым, и дуней еплъыкIэм, лъэпкъым, лъапсэм хуиIэ лъагъуныгъэр и тхыгъэ псоми къыхощыр нэгъуэщI хъэтIым хэгъуащэкъым.

5. КIыщокъуэ Алим и роман псоми тхыдэр я лъабжьэщ. А тхыдэр зы унагъуэкIэ зы цIыху гуп цIыкIукIэ къегъэлъэгъуэф.

6. Романхэм куэду ущрохьэлIэ образ уарэдэхэр зытрищIыкIа историческэ личностхэм (цIыхухэм).

7. Тхыдэм и къекIуэкIыкIамрэ лъэпкъ хьэл нэщэнэхэр зыхэлъ цIыхур а Iуэхугъуэшхуэхэм зэрыхэтамрэ пэжу къэгъэлъэгъуэжыныр «Бгыщхьэхэр жейркъым» трилогием деж гъэзэщIа щыхъуащ.

8. КIыщокъуэм и романхэм щызрегъэхъулIэ лъэпкъ нэщэнэхэмрэ цIыхухэм я гупсысэхэмрэ художественнэу зэхигъэшыпсыхьыныр.

9. ТхакIуэр къызыхэкIа лъэпкъым и художественнэ гупсысэкIэр зэпымыууэ къихутэкIэрэ, лъэпкъ къежьапIэ зиIэ образкъигъэщIыным (Жыраслъэн) хуэкIуащ.

10. КIыщокъуэ Алим хузэфIэкIащ къэбэрдей усэ гъэпсыкIэр, IуэрыIуатэ гъэпсыкIэм къытришу европей усэбзэм и мардэм иригъэувэн, ар адыгэ поэзие псом гъуазэ хуищIын.

11. УсакIуэм и поэзием псэ зимыIэм псэ къыщыхохьэри, ар лъэпкъым, хэкум и нэщэнэу мэув (кхъужьей жыг, мывэ, удз гъэгъа, жыг тхьэмпэ, къудамэсн).

12. НэгъуэщI лъэпкъым къыхэкIахэми, тхакIуэр щытепсэлъыхьым дежи, ар зэреплъыр адыгэнэкIэщ, адыгэ гъэсэныгъэкIэщ, адыгэ гупсысэкIэщ.

13. КIыщокъуэ Алим усыгъэм и зы лIэужьыгъуэу философие лирикэкIэ зэджэм и къехьэжьакIуэщ. Абы и щапхъэщ КIыщокъуэм и усэ шэрыуэхэр.

14. УсакIуэм и образыр цIыху къызэрыгуэкIыу и поэзием хэухуэнауэ щытщ. Ар зэи лъэныкъуэкIэ къыщыткъым.

15. УсакIуэм и усэхэм хэлъ къыхуеджэныгъэхэр, адрей усакIуэхэм къащхьэщыкIыу уи нэм къыIуидзэу щыткъым. Къыхуеджэныгъэр езым и щапхъэкIэ къэгъэлъэгъуа хъуащ.

КIыщокъуэм и творчествэ псом нэщэнэ нэхъыщхьэу хэлъщцIыхум и гум къыщыхъу-къыщыщIэхэмрэ дунейм щекIуэкIхэмрэ екIуу зэрызэпыщIар – а тIур апхуэдэу зэуIуу къэзыгъэлъэгъуэфынур, псэм зыхезыгъэщIэфынур творческэ зэфIэкIышхуэ зиIэрщ. КIыщокъуэр цIыху цIыкIум цIыху къызэрыгуэкIым я гум къипсэлъыкI тхакIуэ-усакIуэщ.

ЖытIа псор зэхэтлъхьэжмэ, гурыIуэгъуэщ етIощIанэ лIэщIыгъуэм къэбэрдей-шэрджэс литературэм къызэпича гъуэгуанэм и нэхъыбэр къыгуэх имыIэу, КIыщокъуэ Алим и творчествэм зэрелъытар. НобэкIэ ар лъэпкъ тхыбзэм и гъуазджэм дежкIэ Iуащхьэмахуэ хуэдэу адрей псоми къахолъэгэкI. Нэхъыщхьэхэм я дежкIэ гъуазэу, зи къалэмыр узэщIа хъуарэ адыгэ литературэр езыгъэфIэкIуэну тегушхуэхэм я дежкIэ тегъэщIапIэ щыпкъэу, уеблэмэ нэхъ щыпкъэ дыдэу. Шэч хэлъкъым абы и творчествэр нобэрей прозэми поэзиеми я тхыдэм щыщ зы лъэхъэнэ уардэу къызэрынэнум.

**Къэдгъэсэбэпа литературэр**

**ЩIэныгъэ лэжьыгъэхэр**

1. «Адыгэ литературэм и тхыдэ». Япэ том. Налшык, 2013 гъ.
2. «Адыгэ литературэм и тхыдэ». ЕтIуанэ том. Налшык, 2013 гъ.
3. *Алиева А.И*. Адыгский нартский эпос. - М.: Нальчик, 1969. - 168 с.
4. *Бакова З.* Творчество Алима Кешокова в вузовском изучении (К 100 - летию поэта). - Учебное пособие для студентов - филологов. Нальчик. Кабардино - Балкарский ун - т. 2014.
5. *Бакова З.* Алим Кешоков. Научное издание. Нальчик, Издательство КБГУ, 2000.
6. *Бакова З.* Алим Кешоков и современный литературный процесс. Учебно - методич. пособие для студентов отделения кабардинского языка и литературы. Нальчик: Полиграфсервис и Т., 2007.
7. *Бекизова Л*. Роль фольклора в формировании духовной жизни народа. – Черкесск, I986.
8. *Гутов A.M*. Поэтика и типология адыгского нартского эпоса. - М.: Наука, I993.- I65 с.
9. *Гутов A.M*. Слово и культура. - Нальчик, 2003. — 158 с.
10. *Гутов A.M*. Художественно-стилевые традиции адыгского эпоса. - Нальчик: Эль-фа, 2000. - 220 с.
11. *Карданова Р.* Концепция цельной личности в творчестве А. Кешокова. Сб. мат. XV Межд. науч-прак. конф. «Новое слово в науке и практике: Гипотезы и апробация результатов исследований». Россия,Новосибирск,I3 февр. 2015 г.
12. *Карданова Р*. Мат. Межд. научной конф. «Актуальные проблемы современной филологии», посвященная 75-летию со дня рождения профессора И.Х. Ахматова. Нальчик, КБГУ, 19 -20 декабря 20I3г.
13. *Кауфов Х.* В зеркале социальной жизни. Нальчик, 1980.